Permess li tiekol u tixrob barra basta mhux waqt li timxi Wara li fl-aħħar jiem bosta persuni bdew jistaqsu jekk hux permess li wieħed ineħħi l-maskra biex jiekol jew jixrob waqt li jkun qiegħed barra, illum wara nofsinhar ġie ppubblikat l-Avviż Legali aġġornat biex b'hekk issa huwa permess li wieħed ineħħi b'mod temporanju l-maskra biex jiekol, jixrob jew ipejjep, bil-kundizzjoni li dawn ma jsirux waqt li l-persuna tkun qed timxi. Matul it-tmiem il-ġimgħa bosta kienu dawk il-persuni li ilmentaw dwar multi waqt picnics fejn saħansitra persuna rrikorriet għall-midja soċjali u sostniet li kienet qiegħda tiekol f'picnic area f'Pembroke u ġiet immultata. Filwaqt li bosta kienu innutaw li l-Avviż Legali li kien ippubblikat f'Ottubru tas-sena l-oħra kien jelenka numru ta' kundizzjonijiet permessibbi għat-tneħħija temporanja tal-maskri tal-wiċċ fosthom meta tkun bilqiegħda fi stabbilimenti fejn jiġi servut ikel u xorb, sostnew li ma kinitx ċara jekk hux permessibbli li wieħed jiekol jew jixrob barra.